1.כנגד הנאשמים הוגש כתב אישום בגין אספקת שירותי שמירה ואבטחה ללא רישיון מתאים מטעם משרד התעשייה המסחר והתעסוקה, עבירה על סעיפים 2, 10 א' ו-20 לחוק העסקת עובדים על ידי קבלני כח אדם, התשנ"ו- 1996 (להלן – החוק), ובגין הפרת חובה של נושא משרה לפקח ולעשות כל שאפשר למניעת העבירות המיוחסות לחברה, עבירה לפי סעיף 21 לחוק.
2.הנאשמת 1 היא חברה למתן שירותי שמירה ואבטחה ( להלן - הנאשמת ). כעולה מדוח רשם החברות שהציגו הנאשמים, נכון ליום 9.3.11 לחברה היו שלושה בעלי מניות ששימשו כדירקטורים: הנאשם 2 מר ניר בן אשר ( להלן – הנאשם), מר אלי שניאור ומר כפיר עוזר (נ/1). נכון ליום 4.1.13 מר זוהר שמחי הוא בעל מניותיה היחיד, הרשום כמנהלה (נ/6).
3.ביום 27.6.11 נערכה ביקורת מטעם מפקחי משרד התעשייה המסחר והתעסוקה בחצרי הנאשמת בשדרות. בהתאם נערכו במקום ביקורים חוזרים מטעם המפקחים. כעולה מכתב האישום בחודשים אפריל-יוני 2011 סיפקה הנאשמת שירותי שמירה ואבטחה באמצעות העובדים הבאים- פליקס שקולניק, רביב חנה, עטיה דוד, גבאי אליאס, יצחק ביטון, מליכוב ולדיסלאב, כהן טוני, חיים אברג'יל .
4.לטענת המאשימה, במועד הביקורת ובמועדים הרלוונטים לכתב האישום, הנאשמת העסיקה עובדים בתחום השמירה והאבטחה מבלי שהיה בידיה רשיון מתאים מטעם משרד התמ"ת. כך, עובדי הנאשמת העבירו אליה באופן שוטף דוחות נוכחות, הנאשמת היא ששילמה את שכרם של עובדיה והנפיקה להם תלושי שכר.
מסמכים מטעם הנאשמת, כמנהלה.
5.לטענת הנאשמים, במועדים הרלוונטים הנאשמת החלה בתהליך של הפסקת פעילות מאחר שלא היה באפשרותה לקבל רישיון מטעם משרד התמ"ת.
הנאשמת טענה כי לא עמדה בתנאי הרישיון מאחר שלא היה באפשרותה להפקיד את הערבות הנדרשת בסך של כחצי מיליון ש"ח בשים לב לחובות שנצברו מלקוחות- כמו עיריית שדרות.
באשר לנאשם נטען כי זה לא שימש כמנהל פעיל של הנאשמת אף שנותר בעלים של שליש ממניותיה. מעורבותו של הנאשם התמצתה בסגירת פעילותה של הנאשמת וזאת נוכח היכרותו עם החברה ומתוך דאגה לעובדיה ובמסגרת עבודתו בחברת מוקד מטרה.
עוד טוען הנאשם כי עשה כל שניתן על מנת למנוע את ביצוע העבירה בכך שהביא לסיום פעילות הנאשמת על מנת להימנע מהפעלתה ללא רישיון.